b'\n_START_ARTICLE_\nFerjesambandet Bognes\xe2\x80\x93L\xc3\xb8dingen\n_START_PARAGRAPH_\nBognes\xe2\x80\x93L\xc3\xb8dingen er et ferjesamband i Ofoten langs riksvei 85. Det krysser Vestfjorden rett vest for Ofotfjordens munning, mellom Bognes ferjekai i Tysfjord og L\xc3\xb8dingen ferjekai i L\xc3\xb8dingen kommune i Nordland. Strekningen drives av Torghatten Nord. _NEWLINE_Overfartstiden er 60 minutter, den blir betjent av MF \xc2\xabL\xc3\xb8dingen\xc2\xbb, MF \xc2\xabBar\xc3\xb8y\xc2\xbb og MF \xc2\xabHamar\xc3\xb8y\xc2\xbb, med 11 avganger daglig i hver retning p\xc3\xa5 hverdager, 21 om sommeren. I 2014 var \xc3\xa5rsd\xc3\xb8gnstrafikken 418 kj\xc3\xb8ret\xc3\xb8yer.\n_START_SECTION_\nHistorikk\n_START_PARAGRAPH_\nBegynnelsen p\xc3\xa5 ferjeforbindelsen mellom L\xc3\xb8dingen og Bognes kom da pr\xc3\xb8vedrift av ferjestrekningen mellom Lilleng i dav\xc3\xa6rende Sandtorg kommune (n\xc3\xa5 Harstad), L\xc3\xb8dingen og Bognes startet 19. juni 1950. Ferjeruta var i drift sommerstid til og med 1959, med unntak av \xc3\xa5rene 1952, 1953 og 1954. Disse \xc3\xa5rene hadde ikke L\xc3\xb8dingen egen ferjekai, og ferja la til ved ekspedisjonskaia i L\xc3\xb8dingen._NEWLINE_Veien og ferjekaia i L\xc3\xb8dingen ble offisielt \xc3\xa5pnet 31. juli 1959. Ferjeanl\xc3\xb8pet p\xc3\xa5 Lilleng ble sl\xc3\xb8yfet fra 21. juli samme \xc3\xa5r. Hel\xc3\xa5rs ferjedrift mellom L\xc3\xb8dingen og Bognes startet 15. mai 1960 med den nybygde bilferja MF \xc2\xabHinn\xc3\xb8y\xc2\xbb._NEWLINE_Fra 20. juni 1960 til 12. desember 1976 hadde ferja ogs\xc3\xa5 enkelte turer mellom L\xc3\xb8dingen og Rin\xc3\xb8yv\xc3\xa5g i L\xc3\xb8dingen Vestbygd. Den ferjestrekningen ble nedlagt da Kanstadstraumen bru ble \xc3\xa5pnet 12. desember 1976. P\xc3\xa5 1980-tallet ble det bygd ny ferjekai med biloppstillingsplass utenfor L\xc3\xb8dingen sentrum.'